Diari Oficial de la Generalitat Valenciana


Sumari del DOGV 3257, del 04-06-1998 (1998/3857)

ORDRE de 4 de maig 1998 de la Conselleria de Cultura, Educació i Ciència, per la qual es convoquen les beques 50 Aniversari de la Declaració Universal dels Drets Humans.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3257

Data del DOGV
:   04-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3857


Data del document
:   04-05-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 4 de maig 1998 de la Conselleria de Cultura, Educació i Ciència, per la qual es convoquen les beques 50 Aniversari de la Declaració Universal dels Drets Humans. [1998/X3857]
  
El 10 de desembre de 1948, l'Assemblea General de les Nacions Unides, després de dos anys d'estudi i debat, va aprovar i va proclamar la Declaració Universal dels Drets Humans. En el seu preàmbul, ja s'establia el compromís dels pobles de Nacions Unides amb els drets fonamentals de l'home, amb la dignitat i el valor de la persona humana, així com amb la igualtat entre els drets de l'home i la dona, premisses que van establir les bases per a l'objectiu del progrés social i la millora contínua del nivell de qualitat de vida, dins d'un concepte més ampli de llibertat. D'igual mode, s'afirmava el ferm compromís dels estats membres per a assegurar, en cooperació amb Nacions Unides, el coneixement i el respecte universal i efectiu als drets i les llibertats fonamentals de l'home.
  
El fet que la Declaració Universal dels Drets Humans es considere un dels primers grans èxits de Nacions Unides, així com que es commemore en 1998 el cinquanta aniversari de la seua proclamació, amb caràcter universal, justifica la creació i convocatòria de les Beques 50 Aniversari de la Declaració Universal dels Drets Humans, que tenen com a finalitat principal el foment, en l'àmbit de les universitats de la Comunitat Valenciana, de treballs d'investigació relatius a aquest magne esdeveniment, alhora que es contribueix a sensibilitzar i conscienciar la societat sobre la importància del coneixement i la vigència de la Declaració en aquests últims 50 anys, i al mateix temps s'aporten reflexions sobre el futur.
  
Per això, fent ús de les facultats que em confereix l'article 35 de la Llei de la Generalitat Valenciana, 5/1983, de 30 de desembre, del Govern Valencià,
  
ORDENE
  
Primer
  
Convocar les Beques 50 Aniversari de la Declaració Universal dels Drets Humans, i aprovar les bases per les quals s'ha de regir aquesta convocatòria, que figuren en l'annex I de aquesta ordre.
  
Segon
  
L'import global màxim de les ajudes serà de 2.000.000 de pessetes, que se sufragarà a càrrec del capítol IV del programa pressupostari 422.60, Ensenyaments Universitaris, línia 402/000/98 dels pressupostos de la Generalitat Valenciana per a 1998.
  
Tercer
  
La concessió de la beca és incompatible amb qualsevol altra ajuda de la mateixa naturalesa, excepte amb la resta de beques previstes en el Decret 16/1996, de 7 de febrer, i en l'Ordre de 30 de juny de 1997, del Ministeri d'Educació i Ciència.
  
DISPOSICIONS FINALS
  
Primera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra aquesta ordre, que posa fi a la via administrativa, es podrà interposar, prèvia comunicació a la Conselleria de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats des del dia següent al de la seua publicació en el Diari Oficial de la Generalitat Valenciana, d'acord al que estableix l'article 110 de la Llei 30/1992, de 26 de novembre, de Règim Jurídic de les Administracions Públiques, i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'interpose qualsevol altre que es considere convenient.
  
València, 4 de maig de 1.998
  
El conseller de Cultura, Educació i Ciència,
  
FRANCISCO E. CAMPS ORTÍZ
  
Annex I
  
Primera. Objecte de la convocatòria
  
Es convoquen les Beques 50 Aniversari de la Declaració Universal dels Drets Humans, que s'atorgaran durant 1998, l'objecte de les quals és el foment de treballs d'investigació, així com sensibilitzar i conscienciar els alumnes universitaris valencians sobre la importància del coneixement i la vigència d'aquesta Declaració Universal.
  
Mitjançant les presents beques es reconeixeran els treballs d'investigació o divulgació presentats per estudiants de les universitats públiques de la Comunitat Valenciana, l'objecte de les quals ha de fer referència a la Declaració Universal dels Drets Humans.
  
Segona. Quantia de les beques
  
La dotació de les beques serà fins un màxim de 500.000 pessetes. La concreció de la quantia s'efectuarà tenint en compte la qualitat dels treballs, la metodologia, la innovació en el seu plantejament i l'originalitat en la seua presentació.
  
Tercera. Beneficiaris
  
Podran sol·licitar la beca tant de forma individual com en equip, els alumnes universitaris, així com també les associacions d'alumnes, pertanyents a les universitats públiques de la Comunitat Valenciana.
  
Quarta. Sol·licitud
  
Les sol·licituds segons el model de l'annex II es presentaran en el Registre General de la Conselleria de Cultura, Educació i Ciència, o en qualsevol dels llocs i pels procediments a què fa referència l'article 38 de la Llei 30/1992 de 26 de novembre, del Règim Jurídic de les Administracions Públiques i del Procediment Administratiu Comú.
  
Quinta. Termini
  
El termini de presentació de les sol·licituds serà des del dia següent al de la publicació de aquesta convocatòria en el Diari Oficial de la Generalitat Valenciana, fins el 15 de setembre de 1998.
  
Sexta. Documentació
  
A la sol·licitud s'adjuntaran els treballs objecte de la convocatòria, en duplicat exemplar.
  
Els treballs podran ser escrits o realitzats en qualsevol altre suport audiovisual.
  
En tot cas s'adjuntarà un resum escrit del treball realitzat, amb una extensió màxima de 20 pàgines, que incloga els aspectes més rellevants de la investigació, i en especial les seues conclusions.
  
Setena. Comissió de Selecció
  
La Comissió de Selecció que propose les beques i la seua quantia, estarà composta per:
  
- President: la directora general d'Ensenyaments Universitaris i Investigació.
  
- Vocals: - el cap del Servei de Gestió i Administració Universitària.
  
- La cap del Servei de Política Científica.
  
- El cap del Servei Jurídic.
  
- La cap de Secció de Regulació Universitària.
  
Actuarà com a secretari amb veu i sense vot: un funcionari de la Direcció General d'Ensenyaments Universitaris i Investigació.
  
Vuitena. Resolució
  
Vista la proposta de la Comissió de Selecció, el conseller de Cultura, Educació i Ciència resoldrà la convocatòria. La dita resolució es publicarà en el Diari Oficial de la Generalitat Valenciana i esgotarà la via administrativa. El termini màxim per a resoldre serà d'un mes comptat des de la data de finalització del termini de presentació de treballs que es fixa en aquesta ordre.
  
Novena. Publicació dels treballs
  
La Conselleria de Cultura, Educació i Ciència es reserva la possibilitat de publicar els treballs becats durant un termini màxim de dos anys. La participació en la convocatòria suposa la cessió gratuïta per part dels participants, dels drets d'autor a favor de la Conselleria de Cultura, Educació i Ciència.
  
Deu. Pagament
  
El pagament de la totalitat de l'import de les beques es realitzarà una vegada publicada en el Diari Oficial de la Generalitat Valenciana la resolució d'adjudicació dels premis pel conseller de Cultura, Educació i Ciència, amb anterioritat al 15 de desembre de 1998.